
Për disa shtesa dhe ndryshime në udhëzimin nr.2, datë 29.6.2010 “Për dokumentacionin e domosdoshëm për të kërkuar leje mjedisore”

Në mbështetje të pikës 4 të nenit 102 të Kushtetutës dhe në zbatim të dispozitave të ligjit nr.8990, datë 23.1.2003 “Për vlerësimin e ndikimit në mjedis”, të ndryshuar, të pikës 3 të nenit 5 si dhe pikës 1 të nenit 53 të ligjit nr. 10 081, datë 23.2.2009, “Për licencat, lejet dhe autorizimet në Republikën e Shqipërisë”, të ndryshuar dhe të vendimit të Këshillit të Ministrave nr. 249, datë 24.4.2003 “Për miratimin e dokumentacionit për leje mjedisore dhe të elementeve të lejes mjedisore”,

Udhëzoj:

1. Pas pikës 2.5 të udhëzimit nr. 2, datë 29.6.2010 “Për dokumentacionin e domosdoshëm për të kërkuar leje mjedisore”, shtohet pika 2.6 me këtë përmbajtje:
“2.6 Për kategorinë e lejeve mjedisore të lëshuara në zbatim të nenit 40 të ligjit nr. 8934, datë 5.9.2002 “Për mbrojtjen e mjedisit”, të ndryshuar, të shfuqizuar me nenin 11 të ligjit nr. 9890, datë 20.3.2008 “Për disa shtesa e ndryshime në ligjin nr. 8934, datë 5.9.2002 “Për mbrojtjen e mjedisit””, të ndryshuar, personat fizikë dhe juridikë, për t’u ripajisur me leje mjedisore për veprimtaritë që kanë ndikim në mjedis, do të aplikojnë pranë QKL-së duke paraqitur dokumentacionin sipas kërkesave të vendimit të Këshillit të Ministrave nr. 249, datë 24.4.2003 “Për miratimin e dokumentacionit për leje mjedisore dhe të elementeve të lejes mjedisore”, si më poshtë vijon:
2.6.1 Kërkesa e personit fizik ose juridik për t’u pajisur me leje mjedisore e shoqëruar me kopje të noteruar të lejes mjedisore të mëparshme.
2.6.2 Përshkrimi i projektit ose veprimtarisë që trajton:
a) Karakteristikat e projektit:
i) përshkrimi i proceseve kryesore, teknologjia, kapaciteti, lëndët e para, lëndët ndihmëse, produktet e ndërmjetme dhe ato përfundimtare;
ii) program pune për ndërtimin dhe shfrytëzimin;
iii) aktivitete të tjera që mund të kërkohen si pasojë e projektit (p.sh. rrugë të reja, sigurimi i ujit të pijshëm etj.).
b) Vendndodhjen e projektit:
i) planimetria me kufijtë e projektit;
ii) harta dhe fotografi që tregojnë vendndodhjen e projektit;
iii) planet ekzistuese të përdorimit të territorit ku zhvillohet projekti.
c) Ndikimet e mundshme në shëndet dhe mjedis:
i) ndikimet në shëndetin e njerëzve, në florë dhe faunë, në tokë, ujë dhe ajër, në klimë dhe peizazh, në trashëgiminë kulturore dhe historike;
ii) natyra e ndikimeve (direkte, indirekte, të përhershme, të përkohshme, pozitive, negative);
iii) masat për zbutjen e ndikimeve në mjedis;
iv) ndikimet me natyrë ndërkufitare.
2.6.3 Ekstrakt i Qendrës Kombëtare të Regjistrimit për veprimtarinë për të cilën kërkohet leja e mjedisit.

2.6.4 Raporti i vlerësimit të ndikimit në mjedis, i hartuar nga persona fizikë e juridikë të certifikuar e të zgjedhur nga kërkuesi i lejes mjedisore.”.
2. Për zbatimin e këtij udhëzimi ngarkohen Drejtoria e Mbrojtjes së Mjedisit në MMPAU dhe agjencitë rajonale të mjedisit.
Ky udhëzim hyn në fuqi menjëherë dhe botohet në Fletoren Zyrtare.

